اقباط المهجر

أقباط المهجر بصفه عامه هما المصريين الأقباط اللى هاجروا من مصر و استقروا فى الغرب ، لكن التسميه بتتقال بصفه خاصه عن مجموعات الاقباط النشيطين بره مصر و بالذات فى امريكا و كندا و بلاد الاتحاد الاوروبى. النشطا دول عاملين تجمع سياسى و مهتمين بالقضيه القبطيه و بيتصلوا بجماعات دينيه و سياسيه و اعلاميه غربيه و منظمات لحقوق الانسان و غيرها بهدف الضغط على الحكومه المصريه لتحقيق مطالبهم.

رجال الاعمال الاقباط فى الخارج بيلعبوا دور مهم فى انشطة أقباط المهجر زى عدلى ابادير الرئيس السابق بتاع جماعة الاقباط المتحدين ، و كميل حليم رئيس التجمع القبطى الامريكى. دلوقتى مايكل منير هو رئيس رئيس منظمة أقباط الولايات المتحده الامريكيه ، و مدحت قلاده هو رئيس اتحاد المنظمات القبطيه الاوروبيه.

بطبيعة الحال جماعات أقباط المهجر ماهياش جماعه واحده و لا متفقه على فكر واحد ، و كل جماعه متأثره بالوسط اللى هى موجوده فيه ، و بتختلف عن بعضها فى المفاهيم و طرق التعامل مع المواضيع اللى بتخص مصر و الاقباط. زى جماعة اقباط المهجر فى امريكا متأثره بالوسط الامريكى.

بطريقه او بتانيه اقباط مصر مرتبطين بالكنايس و دى حالتهم من ساعة دخول المسيحيه مصر فكانت الكنيسه بتعبر عندهم عن القوميه المصريه. و لما هاجر اقباط من مصر فضلوا برضه مرتبطين بالكنيسه و ملتفين حواليها و فتحت لهم الكنيسه الام فى مصر فروع كنسيه فى امريكا و كندا و اوروبا.

فى مصر بيتروج ان اقباط المهجر مش وطنيين او بيتحركوا للتهييج او لخدمة مصالح اجنبيه و دى حاجه غلط ساهمت فيها و روجت ليها الحكومه المصريه للتخلص من اتهامات و مطالب و ضغوط أقباط المهجر. فى الواقع اقباط المهجر بوجه عام وطنيين و اهاليهم عايشين فى مصر و ليهم مصالح فى مصر و بيحسوا بإرتباط جامد بمصر و بيتحركوا بهدف اصلاح احوالها و ده فى صالح كل المصريين بغض النظر عن الدين و مطالبهم عادله و مافيهاش تجاوز او جور على حد و بتعتبر مطالب حقوقيه بسيطه و عادله بيطالب بيها مسلمين و كلها تقريباً بتدور حوالين نقطه واحده هى مسألة تهميش طايفه من المصريين .

 اقباط المهجر بيطالبوا بعشر مطالب 
 قانون موحد لدور العباده و حرية بنا الكنايس.
 قانون للأحوال الشخصيه للأقباط.
 تدريس التاريخ القبطى و وقف التمييز فى التعليم.
 لغى الماده التانيه فى الدستور.
 استعادة الأوقاف القبطيه.
 لغى خانة الديانه من البطاقه الشخصيه و استمارات الوظايف.
 منح نسبه اكبر من الوظايف القياديه للاقباط.
 وقف التمييز فى الاعلام الرسمى.
 تمثيل اكبر للأقباط فى الحياه السياسيه.
 حرية التحول من دين لدين.

مع انتشار التعصب الدينى فى مصر ابتدا الافباط فى مصر يحسوا بقلق جامد خاصة ان فيه اعتداءات حصلت ضد كنايسهم و بيوتهم و قراهم و كان طبيعى ان يكون لأقباط المهجر ردة فعل.

بعد ثورة مصر سنة 2011 دخل اقباط المهجر فى موضوع تكوين الاحزاب فى مصر و اعلنوا انهم حا يبعتوا ناس على مصر عشان يأسسوا حزب للمهاجرين ، و أعلن مايكل منير رئيس منظمة أقباط الولايات المتحده الامريكيه عن تأسيس حزب اسمه " شباب الثوره ". بطبيعة الحال تفاعل اقباط المهجر مع احداث مصر حاجه ايجابيه اكمن ليهم دور علمى و ثقافى لنقل مصر من حالة الركود الحضارى و التخلف لأفاق التطور و التحضر زى ما كان بيعمل المصريين زمان خاصة بعد ثورة 1919.

 شوف 

 الأقباط
 الهوية القبطية
 القومية القبطية

مراجع
تصنيف:تاريخ مصر
تصنيف:مصرولوجيين مصريين
تصنيف:مؤرخين مصريين
تصنيف:اقباط
تصنيف:الحمله الفرنسيه

تصنيف:مصريين